Tesla (selskap)

Tesla, Inc. (tidligere Tesla Motors, Inc.) er et amerikansk bil-, programvare- og energiselskap. Selskapet er oppkalt etter Nikola Tesla. 

Tesla produserer elbiler, solcellepaneler, og batteripakker til kommersiell og privat bruk. De utvikler også programvare til biler og solcellepaneler (fordeler strøm mellom batterier og strømnettet).    

Pr. mars 2022 hadde selskapet den største markedsverdien blant bilprodusentene, med 1130 milliarder amerikanske dollar. Det gjør selskapet til det sjette mest verdifulle selskapet i verden.

Historie 
Ingeniørene Martin Eberhard og Marc Tarpenning startet virksomheten i 2003 i San Carlos i California. I 2004 engasjerte Elon Musk seg i selskapets drift med finansiell bistand fra blant andre Sergey Brin og Larry Page.

I 2006 lanserte de toseteren Tesla Roadster som ble bygget hos Lotus i England. I 2012 kom Tesla Model S, en stor 5/7-seters sedan. Tredje modell var Tesla Model X (2015–), en SUV med firehjulsdrift. Fjerde modell Tesla Model 3 (2018–) er en noe mindre, knappeløs variant, bygd på et chassis som også brukes i Tesla Model Y (2020–).

Tesla Semi Truck er en elektrisk lastebil under utvikling som kan skilte med revolusjonerende tekniske spesifikasjoner. Den skal blant annet ha en rekkevidde på enten 300 miles (482 km) eller 500 miles (804 km), en akselerasjon fra 0-60 mph (0-96.5 km/h) på 5 sekunder (uten last), være betydelig billigere i drift og kraftigere enn sammenlignbare dieseltrucker. Mange kommersielle aktører har bestilt Tesla Semi Truck, blant annet norske Posten.

Tesla Cybertruck ble lansert 21. november 2019. Lanseringen tiltrakk seg mye oppmerksomhet på grunn av bilens oppsiktsvekkende utseende, men mest etter en flause hvor bilens vindu knuste da sjefsdesigner hos Tesla, Franz von Holzhausen, kastet en stålball mot det for å demonstrere hvor solid glasset var. Tesla beskriver trucken slik: "bedre funksjonalitet enn en pick-up, og med mer ytelse enn en sportsbil". Ifølge Tesla skal den kunne akselerere fra 0-60 mph på 2.9 s, ha en rekkevidde på opptil 500 miles (804 km) og kunne taue mer enn 6,35 tonn. Per mars 2022 antas det at de første eksemplarene av Cybertruck kan bli levert i slutten av 2022.

Det meste av bilproduksjonen finner sted i Fremont, California. Selskapet lager også batterier og andre deler ved fabrikken «Giga Nevada» (bygd 2014). Batteriproduksjon skjer også ved «Giga New York» (åpnet 2017). «Giga Shanghai» var høsten 2020 forventet å starte sin produksjon av Model 3 mot slutten av 2020.

Batterifabrikken «Giga Berlin» var høsten 2020 forventet å åpne i 2021. Fabrikken i Berlin ble imidlertid først åpnet 22. mars 2022.

Høsten 2020 var det også forventet at Tesla Cybertruck og Tesla Semi skulle lages ved «Giga Texas» i Austin (som var forventet å åpne i 2021). Også fabrikken i Texas åpnet senere enn forventet; Giga Texas ble innviet 8. april 2022.

Norge
I februar 2018 var det registrert 22 000 Tesla-biler i Norge, og 8 460 av disse var nye i 2017. Det fantes i Norge 11 servicesentre og 14 mobile verksteder per februar 2018.

I 2019 var Tesla Model 3 den mest solgte bilen i Norge, med 15 683 nye registreringer. Dette gjorde Tesla til det mest solgte bilmerket i 2019. I 2020 ble Tesla Model 3 landets nest mest solgte bilmodell, med 7770 enheter. Den 9. mars 2020 ble Tesla nr. 50 000 registrert i Norge.

Referanser

Eksterne lenker 
 
 Statistikk over Tesla registrert i Norge

 
Selskaper etablert i 2003
Bilprodusenter fra USA